Andrew Raycroft

Andrew Joseph Ernest Raycroft (* 4. máj 1980, Belleville, Ontário, Kanada) je bývalý kanadský hokejový profesionálny brankár. Preslávil sa najmä svojou nováčikovskou sezónou v drese Boston Bruins, keď získal Calder Memorial Trophy za najlepšieho nováčika NHL.
Kariéra v NHL.
Raycroft bol draftovaný Bostonom Bruins zo 135. miesta v roku 1998. Od svojho draftu strávil väčšinu času vo „farmárskom“ tíme Bostonu - Providence Bruins.
Boston Bruins.
Svoju prvú kompletnú sezónu v NHL odohral v ročníku 2003/04 práve za Boston. Tá sa stala zároveň jeho najlepšou v kariére, keď v 57-mich zápasoch si udržal 92,6% úspešnosť zákrokov a 2,05 priemer inkasovaných gólov na zápas. Stal sa tak nielen súčasťou All-Rookie Teamu, ale získal aj Calder Memorial Trophy pre najlepšieho nováčika. Spomedzi brankárov sa to od roku 1984 podarilo iba piatim ďalším brankárom: Tomovi Barrassovi, Edovi Belfourovi, Martinovi Brodeurovi, Jevgenijmu Viktorovičovi Nabokovovi a Stevovi Masonovi.
V Bostone pôsobil ešte v sezóne 2005/06 (sezóna 2004/05 bola odložená kvôli Lockoutu - Raycroft ju strávil vo fínskej Tappare v SM Liige). Jeho výkonnosť sa však prepadla o niekoľko tried, keď v 30-tich zápasoch zaznamenal 87,9% úspešnosť zákrokov a 3,72 inkasovaného gólu na zápas. V bránke tak priestor uvoľnil svojim dvom náhradníkom: Timovi Thomasovi a Hannu Toivonenovi. Bruins sa neprebojovali do Play-Off a obsadili 13. miesto vo Východnej konferencii.
Po sezóne tím prechádzal prestavbou, ktorej súčasťou sa stal aj Raycroft, ktorý bol 24. júna 2006 vymenený za mladého fínskeho brankára Tuukku Raska do Toronta Maple Leafs.
Neskôr sa ukázalo, že výmenu jasne vyhral Boston. Raycroft za Toronto odchytal 91 zápasov, Rask za Bruins 564.
Toronto Maple Leafs.
Ani počas pôsobenia v Toronte Raycroft nedokázal napodobniť čísla zo svojej nováčikovskej sezóny. Leafs do neho vkladali obrovské nádeje a považovali ho za nasledovateľa Eda Belfoura na pozícii jednotky tímu. Raycroft v úvodnej sezóne v drese Leafs ich očakávania z časti naplnil, keď v 72 zápasoch vyrovnal práve Belfourov rekord v počte víťazstiev jednej sezóne (37). Obrovská porcia zápasov, v ktorých sa predstavil sa však podpísala na jeho % úspešnosti zákrokov, ktorá sa zastavila na hodnote 89,4% (hlboko pod ligovým priemerom). Torontu nakoniec chýbal jediný bod na kvalifikáciu do Play-Off.
V sezóne 2007/08 sa jeho výkonnosť znova prepadla aj z dôvodu zranenia, a tak v 19-tich zápasoch získal len 87,6% úspešnosť zákrokov (kariérne minimum). V lete mu vypršal kontrakt s Leafs a tí sa mu rozhodli zmluvu nepredĺžiť. Šancu v sezóne 2008/09 dali ďalšiemu neúspešného brankárskemu tandemu - Vesovi Toskalovi a veteránovi Curtisovi Josephovi.
Colorado Avalanche.
V lete v roku 2008 Raycroft podpísal jednoročný kontrakt s tímom Colorado Avalanche vo výške 800 000 amerických dolárov. Ani tu však nezažil úspešný reštart kariéry, keď ako náhradníka Petra Budaja i v 31 zápasoch pripísal podpriemernú 89,2% úspešnosť zákrokov a 3,14 inkasovaného gólu na zápas. Ani Colorado sa s ním po sezóne nerozhodlo predĺžiť spoluprácu.
Vancouver Canucks.
Za ešte nižšiu sumu (500 000 USD) ho pre sezónu 2009/10 upísali Vancouver Canucks, ktorí potrebovali lacného náhrandíka za Robertom Luongom. Tu Raycroft dokázal obhájiť svoju pozíciu a prvýkrát od roku 2004 sa posunul nad 90% úspešnosť zákrokov (91,1). Vancouver však už v ďalšej sezóne jeho služby nepotreboval a taktiež mu kontrakt nepredĺžil. Dôvodom bol talentovaný Cory Schneider, ktorý sa stal novou dvojkou Canucks.
Dallas Stars.
Raycroftovým posledným tímom v NHL sa stal Dallas Stars, ktorý mu ponúkol dvojročný kontrakt v hodnote 650 000 USD ročne. V sezóne 2010/11 si tu Raycroft obhájil svoju pozíciu, keď v 19-tich zápasoch získal 9 víťazstiev a 91% úspešnosť zákrokov. Na túto úroveň však nedokázal nadviazať v nasledujúcej sezóne 2011/2012, keď bol po 10-tich zápasoch poslaný do AHL, kde sezónu ukončil v tíme Texas Stars (aj tu jeho výkonnosť ďalej klesala).
V lete 2012 mu tak vypršal posledný kontrakt v NHL a presunul sa do Európy, kde strávil jednu sezónu v Talianskej extralige a jednu vo švédskej Hockeyallsvenskan.
V roku 2014 ukončil profesionálnu hráčsku kariéru len ako 34-ročný.
Teórie ohľadom prepadu výkonnosti.
Najčastejšou teóriou hokejových expertov ostáva „lockoutová“ sezóna 2004/05, ktorá prišla bezprostredne po Raycroftových najlepších výkonoch. Nielenže vo fínskej lige utrpel zranenie, ktoré ho vyradilo na celú sezónu, ale hlavným dôvodom bola pravdepodobne zmena ligových pravidiel (napríklad veľkosť brankárskej výstroje či brániek) a všeobecné vypadnutie z ligového prostredia.
Súkromný život a trénerská kariéra.
Má ženu a tri deti. Práve rodina bola dôvodom jeho skorého ukončenia kariéry, keď každú sezónu pôsobil v inom tíme (v inej krajine). Do roku 2020 pôsobil na univerzite v Connecticute ako tréner brankárov (venoval sa napríklad aj slovenskému brankárovi Adamovi Húskovi).